**บทที่ 3**

**การบริหารงบประมาณโครงการตามแผนปฏิบัติการ ประจำปีการศึกษา 2562**

โรงเรียนอินทรัมพรรย์อนุสรณ์ ได้จัดสรรงบประมาณเงินอุดหนุนรายหัว เพื่อใช้ในการบริหารและจัดการศึกษาของโรงเรียนทั้ง 4 กลุ่มงาน คือ งานบริหารวิชาการ งานบริหารการเงิน งานบริหารงานบุคคล และงานบริหารทั่วไป เพื่อให้ได้คุณภาพตามมาตรฐานการประกันคุณภาพการศึกษา ภายใต้แผนงานโครงการ ผู้รับผิดชอบ และวิธีดำเนินการดังนี้

1. **การสรรหาบุคลากรผู้รับผิดชอบและดำเนินงาน**
   1. ผู้อำนวยการสถานศึกษามอบนโยบายการดำเนินงานตามแผนกลยุทธ์เพื่อให้การดำเนินงานโครงการตามแผนปฏิบัติการประจำปีการศึกษา 2562 บรรลุวัตถุประสงค์ เป้าหมายโครงการตามที่กำหนดไว้ในแผนงานที่รับผิดชอบ
   2. รองผู้อำนวยการสถานศึกษาพิจารณาโครงการและผู้รับผิดชอบโครงการ ร่วมกันจัดทำรายละเอียด แผนงาน โครงการ กิจกรรม ทั้ง 4 แผนงาน
   3. รองผู้อำนวยการสถานศึกษานำเสนอผู้บริหารสถานศึกษาคณะกรรมการสถานศึกษาขั้นพื้นฐานเพื่อขอความเห็นชอบในแผนงานที่รับผิดชอบ
   4. รองผู้อำนวยการสถานศึกษาประชุมชี้แจงผู้รับผิดชอบโครงการและกิจกรรม เพื่อดำเนินการบริหารและจัดการโครงการไปในทิศทางเดียวกัน บรรลุวัตถุประสงค์ เป้าหมาย ทันเวลา อย่างมีประสิทธิภาพและประสิทธิผล
   5. รองผู้อำนวยการสถานศึกษาติดตาม กำกับ นิเทศ ให้คำปรึกษา แนะนำ ร่วมแก้ปัญหา ในการดำเนินงานจนสิ้นสุดโครงการ มีการแลกเปลี่ยนเรียนรู้และพัฒนาการดำเนินงานภายในแผนงานและงานอื่น ๆ
2. **การดำเนินงานตามภารกิจ** ผู้รับผิดชอบกิจกรรมและหัวหน้าโครงการจะต้องบริหารและดำเนินงานกิจกรรมภายในโครงการที่รับผิดชอบ ดังนี้
   1. ผู้รับผิดชอบโครงการและผู้รับผิดชอบกิจกรรมดำเนินงานตามที่กำหนดไว้ให้เป็นไปตามปฏิทินปฏิบัติงาน เพื่อให้บรรลุวัตถุประสงค์เป้าหมาย ผลลัพธ์
   2. จัดประชุมคณะกรรมการดำเนินงานโครงการ โดยพร้อมเพรียงทุกกิจกรรมให้เข้าใจ แนวทางการปฏิบัติงานถูกต้องตรงกัน
   3. ผู้รับผิดชอบโครงการ/กิจกรรม สร้างเครื่องมือกำกับติดตามผลการดำเนินงานโครงการตั้งแต่เริ่มต้นดำเนินงาน ระหว่างการดำเนินงาน เชิงระบบในด้านปัจจัย ด้านกระบวนการและด้านผลผลิต เพื่อให้เป็นไปตามแผนการปฏิบัติงาน หากมีปัญหา อุปสรรคเกิดขึ้นจะได้หาทางแก้ไข ปรับปรุงพัฒนาได้ทันเวลา
   4. ผู้รับผิดชอบประเมินผลกิจกรรมและโครงการโดยใช้วิธีการประเมินผลเชิงระบบหรือการประเมินผลแบบ Deming Cycle (PDCA) และสรุปผลการประเมิน จัดทำรูปเล่มรายงานเสนอผู้บริหารตามลำดับ
   5. การจัดกิจกรรมทุกกิจกรรมเน้นการมีส่วนร่วมจากทุกฝ่ายและบูรณาการตาม ความเหมาะสม โดยเน้นผู้เรียนเป็นสำคัญ
   6. การใช้การบริหารและขออนุมัติงบประมาณให้เสนอผู้รับผิดชอบแผนงานให้ความเห็นชอบก่อน เสนองานบริหารงบประมาณพิจารณาเสนอผู้บริหารอนุมัติ โดยคำนึงถึงประโยชน์ ผลลัพธ์ ผลผลิตอย่างประหยัด โปร่งใส ตรวจสอบได้ ตามระเบียบทางราชการ และการบริหารงบประมาณแบบมุ่งเน้นผลงาน
3. **การติดตามประเมินผล**
   1. การติดตาม ฝ่ายแผนและนโยบายกลุ่มงานบริหารงบประมาณจะประสานการติดตามผลการดำเนินงาน ตามปฏิทินการปฏิบัติงานเพื่อให้การปฏิบัติงานแล้วเสร็จทันเวลาอย่างน้อยภาคเรียนละ 1-2 ครั้ง ทุกแผนงาน
   2. การประเมินผล ฝ่ายแผนและนโยบายกลุ่มบริหารงบประมาณจะทำการประเมินผลการดำเนินงานตามข้อตกลงการให้บริการผลผลิตของโรงเรียน อย่างน้อยภาคเรียนละ 1 ครั้ง ในเดือนกันยายนและเดือนกุมภาพันธ์
4. **รายงานผลการดำเนินงานโครงการ**

งานนโยบายและแผนทำการประมวลผลการดำเนินงานกิจกรรมในโครงการทุกโครงการ ตั้งแต่เริ่มต้นจนเสร็จสิ้นกระบวนการ และสรุปผลการประเมินรายงานต่อผู้บริหาร คณะกรรมการสถานศึกษาขั้นพื้นฐาน และสาธารณชน ประกอบด้วย วัตถุประสงค์ เป้าหมาย ขั้นตอนการดำเนินงาน ผลลัพธ์ ปัญหา อุปสรรค แนวทางแก้ไขข้อเสนอแนะการพัฒนา

อนึ่งข้อมูลรายละเอียดต่าง ๆ ที่ประมวลได้นี้ โรงเรียนจะนำไปเป็นข้อมูลในการวางแผนพัฒนา ปรับปรุง การดำเนินงานของโรงเรียนให้ประสบผลสำเร็จ เติมเต็มในส่วนที่ขาดให้สมบูรณ์ให้ได้ผลตามมาตรฐานและตัวบ่งชี้ที่กำหนดในปีการศึกษาต่อไป